La Bibia piemontèisa/Testament Vej/Levitich/Levitich 1


Levìtich

1

J’olocàust 

Nosgnor a l’ha ciamà Mosè da la Tenda dël Rëscontr e a l’ha dije: “Comanda sòn a j’Israelita: ‘Cand cheidun ëd vojàutri a presenta al Signor n’oferta, s’a l’é ‘d bestie, i l’eve da smon-e dai vòstri strop un cap ëd bestiam gròss o ‘d bestiam cit. 

Se l’oferta a l’é n’olocàust ëd bestie bovin-e, ciapé ‘n mas-cc ch’a l’abia gnun difet e mnelo a l’intrada 'd la Tenda dël Rëscontr parèj ch’a sia acetà da Nosgnor. Pogé la man dzora dla testa dla vitima, e antlora a sarà acetà coma n’oferta d’espiassion. Peuj i sgorgereve la bestia a la presensa ‘d Nosgnor, e ij sacerdòt - ij dissendent d’Aron, a në smonran ël sangh e a lo spantieran tut dantorn ëd l’autar ch’a l’é a l’intrada dla Tenda dël Rëscontr. Col ch’a pòrta la vitima a dovrà peuj gaveje la pel e a la farà a tòch, e ij dissendent d’Aron, ij sacerdòt, a vischeran ël feu an sl’autar e a rangeran ij tòch ëdzora ‘d bòsch. Anlora, ij fieuj d’Aron, ij sacerdòt, a në pogeran ij tòch, la testa e la grassa, dzora dël bòsch dël feu an sl’autar. Apress, l’ofertor a laverà con d’eva le ventraje e le piòte dla vìtima, e un dij sacerdòt a bruserà ‘l tut an sl’autar. Lolì a l’é n’olocàust, n’oferta ch'a sarà tuta consumà dal feu, n’oferta d’odor agreàbil për Nosgnor.

Se l’oferta a l’é un olocàust ëd bestiam cit, babero o cravòt ch’a sia, col ch’a la presenta a ciaperà un mas-cc sensa difet. A lo sgors-rà dapara dl’autar, vers tramontan-a, a la presensa ‘d Nosgnor, e anlora ij sacerdòt, ij dissendent d’Aron, a në spantieran ël sangh dzora dij quat canton dl’autar. Col ch’a pòrta la vìtima a la tajerà a tòch e në separerà la testa e la grassa, e un dij sacerdot a la pogerà dzora dël bòsch ëd ël feu dl’autar. Apress, l’ofertor a në laverà con d’eva ij buej e le piòte dla vìtima, e ‘l sacerdòt a  smonrà tut a Nosgnor e a la bruserà an sl’autar. Lòn a l’é n’olocàust, n’oferta ch'a sarà tuta consumà dal feu, n’oferta d’odor agreàbil për Nosgnor.

Se l’oferta ch’as presenta an olocàust a Nosgnor a l’é n’osel, ch’a së smon-a na tórtora o ‘n colombòt. Ël sacerdòt a porterà la vìtima a l’autar, a-j dëstracrà la testa e a la bruserà an sl’autar, e a në farà core ‘l sangh pr’ ij fianch dl’autar. Apress, a-j gavrà ‘l gosé e le piume, e a-j camprà aranda dl’autar anvers orient andova ch’a-i saran le sënner. Peui a la s-ciaprà an doi për j’ale sensa dividla dël tut, e ‘l sacerdòt a farà brusé la vìtima dzora dël bòsch ëd ël feu dl’autar. A l’é n’olocàust, ch'a sarà tut consumà dal feu, n’oferta d’odor agreàbil për Nosgnor’.

Nòte 

Bibia
Testament Vej
Levitich